Tjen 25.000 kroner på at lave absolut ingenting på en liggestol i Tivoli

Hvis du er dovent anlagt og gerne vil tjene penge på at dase på en liggestol i Tivoli, mens du underholder dig selv med surfe på nettet og spille computerspil, så er drømmejobbet indenfor rækkevidde.

Husqvarna søger nemlig en ansat, der skal overvåge at græsset på Tivolis plæne gror og bliver klippet af Husqvarnas robotplæneklipper Automower®

Og blot for en god ordens skyld. Jobopslaget er ikke en joke. Overfor Ekstra Bladet bekræfter Husqvarna, at det såmænd er seriøst ment.

Ekstrem luksus: Så fedt er Danmarks bedste job

Se jobopslaget her:

DKs letteste sommerjob – tjen 25.000 kr. på at se græsset gro

Er du doven? Er arbejdslyst et fremmedord? Og synes du, at havearbejde er kedeligere end at se græsset gro? Så er det måske dig, der kan blive ansat til Danmarks letteste sommerjob som græsvogter for Husqvarnas robotplæneklipper Automower®. Arbejdsplads er Tivolis plæne foran Hotel Nimb.

Arbejdsopgave

• Som græsvogter er din eneste opgave at overvåge, at græsset gror og bliver klippet af Husqvarnas robotplæneklipper Automower® – og gror igen

Du får stillet en parasol og en liggestol til rådighed og er velkommen til at surfe på internettet, høre musik, spille spil, se film eller være på de sociale medier i arbejdstiden. Kommer venner eller familie forbi, kan du sludre med dem, så længe du har lyst.

Kvalifikationer

• Du skal gide bruge din juli måned på at slappe af på en liggestol i Tivoli

• Du skal kunne slå en parasol op

• Du skal kunne overkomme at have Tivolis plæne foran Hotel Nimb som arbejdsplads, mens parkens gæster passerer

• Du skal have erfaring med at bruge solbriller og solcreme

• Ingen krav til uddannelse eller tidligere arbejdserfaring

Om os

• Husqvarna Group er verdens største producent af udendørs haveprodukter

• Husqvarnas robotplæneklipper Automower® er den bedst sælgende robotplæneklipper

• Senest har Tivoli valgt Husqvarna som samarbejdspartner bl.a. for at bruge Automower® til at holde den smukke plæne foran Hotel Nimb flot og frodig

Ansøgning og løn

• Søg i dag – eller vent til i morgen – hvis du er for sløv lige nu. Ansøgningsfrist er dog den 1. juni

• Arbejdstid: 37 timer ugentligt

• Ansættelsesperiode: 6. juli til 2. august 2015 (4 uger)

• Løn: 25.000 kr.

• Du behøver ikke sende et CV, bare skriv, hvorfor det er dig, vi skal ansætte

• Mail din ansøgning til sommerjob@husqvarna.dk